Nariadenie Komisie (EHS) č. 896/84
z 31. marca 1984,
zavádzajúce ďalšie ustanovenia o poskytovaní vývozných náhrad za mlieko a mliečne výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [1], ktoré bolo naposledy zmenené nariadením (EHS) č. 856/84 [2], najmä na jeho článok 17 (4),
so zreteľom na nariadenie Rady (EHS) č. 876/68 z 28. júna 1968, ktorým sa určujú všeobecné zásady pre poskytovanie vývozných náhrad za mlieko a mliečne výrobky a kritériá pre určenie výšky týchto náhrad [3], naposledy zmenené nariadením (EHS) č. 2429/72 [4], najmä na jeho článok 6 (3),
keďže v súlade s nariadením (EHS) č. 876/68 náhrady za výrobky uvedené v článku 1 nariadenia (EHS) č. 804/68, vyvážané bez ďalšieho spracovania, musia byť určené pri zohľadnení určitých faktorov; keďže jedným z týchto faktorov je cena mliečnych výrobkov na trhu spoločenstva;
keďže, ak sa zvýšia intervenčné ceny mliečnych výrobkov na začiatku nového mliečneho roka, ceny mliečnych výrobkov vyrobených po tomto dátume sú obyčajne ovplyvnené nárastom intervenčných cien; keďže v tomto prípade bude možno potrebné zvýšiť náhrady; keďže, ak sa znížia intervenčné ceny mliečnych výrobkov na začiatku nového mliečneho roka, ceny mliečnych výrobkov môžu byť ovplyvnené natoľko, že je potrebné znížiť náhrady; keďže však môže byť potrebné obmedziť použitie nových náhrad na mliečne výrobky vyrobené počas nového mliečneho roka; keďže z tohto dôvodu náhrada za daný výrobok a pre rovnaké miesto určenia sa môže líšiť podľa dátumu výroby príslušného výrobku;
keďže preto by malo byť zrušené nariadenie Komisie (EHS) č. 1420/83 z 2. júna 1983, ktorým sa určujú ďalšie ustanovenia o poskytovaní vývozných náhrad za mlieko a mliečne výrobky [5];
keďže opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
1. Ak sú určené dve náhrady za daný výrobok a pre rovnaké miesto určenia na začiatku nového mliečneho roka, poskytnutie vyššej náhrady môže byť podmienené predložením dôkazu o tom, že vyvezený výrobok bol vyrobený počas nového mliečneho roka a poskytnutie nižšej náhrady môže byť podmienené predložením dôkazu o tom, že vyvezený výrobok bol vyrobený pred začiatkom nového mliečneho roka.
V prípade výrobkov spadajúcich do položky 04.03 B alebo ex 23.07 B Jednotného colného sadzobníka, okrem alebo namiesto dôkazov uvedených vyššie môže byť požadovaný dôkaz o tom, že:
- maslo alebo smotana, ktoré sa použili ako surovina pri výrobe výrobkov spadajúcich do položky 04.03 B,
- odstredené mlieko alebo sušené odstredené mlieko použité vo výrobkoch spadajúcich do položky ex 23.07 B
boli vyrobené počas príslušného obdobia.
2. Členské štáty prijmú potrebné opatrenia týkajúce sa podkladov, ktoré sa môžu použiť ako dôkaz uvedený v odseku 1, a príslušné kontrolné opatrenia.
Článok 2
Týmto sa ruší nariadenie (EHS) č. 1420/83.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 2. apríla 1984
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 31. marca 1984